Ashraf Pahlavi, portrett fra 1940-årene
**Ashraf Pahlavi** (persisk: اشرف پهلوی / **Aŝraf Pahlawi**; født 26. oktober 1919 i Teheran, død 7. januar 2016 i Monte Carlo i Monaco) var en iransk prinsesse. Hun var datter av Reza sjah Pahlavi og Tadj ol-Molouk og tvillingsøster til Mohammad Reza sjah Pahlavi. Broren hennes ble sjah av Iran, og hun ble ansett som en maktfaktor bak ham.

Biografi
--------

### Bakgrunn

Hun ble født fem timer før tvillingbroren; moren van den annen av farens fire hustruer. Hun hadde ti søsken og halvsøsken.

### Virke

Tidlig i 1930-årene var hun og storesøsteren Shams blant de første prominente iranske kvinner som sluttet å bære det tradisjonelle sjalet offentlig.

Ashraf Pahlavi fikk ikke lov til å studere ved universitetet. Hun giftet seg i stedet som 18-åring (i mars 1937) med Mirza Khan Gazam, hvis familie var politisk alliert med farens slekt. De ble skilt i 1942. Gazam var assisterende militærattasjé i 1941 i Washington, DC. Paret fikk én sønn.

Hun giftet seg så i Kairo med (Sahib ul-Izza) Ahmed Chafik Bey (født 21. september 1911). De ble skilt i 1960. De fikk en sønn og en datter.

Hun var viktig i det kupp som i 1953 brakte broren til makten. Det var hun som fikk sjahen til å forandre mening og gi grønt lys til styrte statsminister Mohammad Mossadegh, slik USAs og Storbritannias agenter arbeidet for. Sjahen var først motstander av operasjonen og ville lenge ikke ha noe av det. Tidlig i 1953 hadde Ashraf møter med CIA-agenter som oppfordret henne til å snakke med broren, ettersom det bare var hun som kunne øve innflytelse på ham.[]

Kuppet så først ut til å være mislykket og sjahen flyktet fra landet, men med hærens inngripen ble statsministeren avsatt og erstattet av general Fazlollah Zahedi, og sjahen kunne vende tilbake.[]

I etterkant av kuppet mot Mossadegh etablerte sjah Muhammed Reza seg som Irans reelle hersker. Hun forble en av brorens viktigste rådgivere, og hun var samtidig en forkjemper for iranske kvinners sak.

Hun inngikk et tredje og siste ekteskap den 5. juni 1960 på den iranske ambassade i Paris med Mehdi Bushehri (født 1916). Dette ekteskapet var barnløst.

Etter den iranske revolusjon i 1979 levde hun i eksil i New York City, Paris og Monte Carlo og engasjerte seg sterkt politisk for hjemlandet. Prinsesse Ashrafs sønn, Shahriar Shafiq, ble myrdet i Paris i 1979 utenfor hennes residens.

Hun døde i en alder av 96 år.

Referanser
----------

1. 1 2   Munzinger Personen, Munzinger IBA 00000004895, besøkt 9. oktober 2017[Hentet fra Wikidata]
2. 1 2   Find a Grave, Find a Grave 156835966, besøkt 9. oktober 2017[Hentet fra Wikidata]
3. ↑   Social Networks and Archival Context, SNAC Ark-ID w6230qsg, besøkt 9. oktober 2017[Hentet fra Wikidata]
4. 1 2   The Peerage person ID p70634.htm#i706339, besøkt 27. april 2023[Hentet fra Wikidata]
5. ↑   The Peerage person ID p70634.htm#i706339, besøkt 7. august 2020[Hentet fra Wikidata]
6. 1 2   The Peerage[Hentet fra Wikidata]
7. ↑   library.icrc.org[Hentet fra Wikidata]
8. 1 2 3 4 5  Murphy, Brian (8. januar 2016). «Ashraf Pahlavi, twin sister of Iran’s late shah, dies at 96». *The Washington Post* **(engelsk)**. ISSN 0190-8286.
9. 1 2  «Iranian Princess Ashraf, shah's twin sister, dies at age 96». *Yahoo News*. Besøkt 8. januar 2016.
10. ↑  «Shah of Iran's twin sister dead at 96». *www.cbc.ca*. Besøkt 8. januar 2016.
11. ↑  Kinzer, Stephen (2003). *All the Shah's men. An American coup and the roots of Middle East terror*. Hoboken, New Jersey: John Wiley & Sons. ISBN 0-471-67878-3.

Kilder
------

* Nekrolog - NY Times

|  |  |
| --- | --- |
| Oppslagsverk/autoritetsdata | Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** Munzinger (iba)
 |